Callirrhoe (Mound)
De Callirrhoe (oder Jupiter XVII) ass ee vun de baussenzege Mounde vum Planéit Jupiter.

Entdeckung 
De Callirrhoe gouf de 6. Oktober 1999 vun den Astronomen Timothy B. Spahr, Jim V. Scotti, Robert S. McMillan, Jeff A. Larsen, Joe Montani, Arianna E. Gleason an Tom Gehrels am Kader vum Spacewatch-Programm entdeckt. Am Ufank hate si geduecht den Himmelskierper wier en Asteroid (1999 UX18). Den Timothy B. Spahr huet den 18. Juli 2000 festgestallt, datt et sech ëm e weidere Mound vum Jupiter handelt, deen dunn déi provisoresch Bezeechnung S/1999 J 1 krut.

De Mound gouf no der Kallirhoe, der Mamm vum Ganymed aus der griichescher Mythologie, genannt.

Bunndaten 
De Mound Callirrhoe kreest ëm de Jupiter a ronn 759 Deeg op enger mëttlerer Distanz vu 24.102.000 km. D'Bunn huet eng Exzentrizitéit vun 0,283. Mat enger Schréi vun 147,1° ass d'Bunn retrograd, d. h., de Mound beweegt sech géint d'Rotatiounsrichtung vum Jupiter.

De Callirrhoe gëtt wéinst senge Bunneegenschaften zur Pasiphae-Grupp gerechent.

Physikalesch Daten 
De Callirrhoe huet e mëttleren Duerchmiesser vun zirka 7 km. Seng Dicht gëtt graff op 2,6 g/cm³ geschat, well de Mound haaptsächlech aus Silikatgestengs opgebaut ass. De Callirrhoe huet eng ganz däischter Uewerfläch mat enger Albedo vun 0,04. Seng visuell Magnitude ass 20,8m.

Kuckt och

Um Spaweck 
 MPEC 2000-Y16: S/1975 J 1 = S/2000 J 1, S/1999 J 1 19. Dezember 2000 (Bunnelementer an Ephemeriden)

Jupitermounden
Astronomesch Objeten déi 1999 entdeckt goufen
Entdeckunge vum Tom Gehrels
Entdeckunge mam Spacewatch
Entdeckunge vun der Arianna E. Gleason
Entdeckunge vum Timothy B. Spahr
Entdeckunge vum James V. Scotti
Entdeckunge vum Robert McMillan
Entdeckunge vum Joseph L. Montani
Entdeckunge vum Jeff A. Larsen